Lars Aagaard (M), 2024-05-02:
Først og fremmest vil jeg gerne takke ordførerne for bemærkningerne til lovforslaget.
Det er en dagsorden, som vi alle grundlæggende er enige om, og derfor var det også et bredt flertal af partierne, der bakkede op, da man i 2022 og 2023 drøftede den danske position i forhandlingerne i Bruxelles.
De EU-regler, som der var bred opbakning til, var VE III-direktivet og nødforordningen.
Reglerne giver os mulighed for at sætte mere fart på de offentlige myndigheders processer for udbygningen af elnettet og for vedvarende energi-anlæg, særlig på land.
Det er de processer, som vi gentagne gange har fået at vide fra branchen og NEKST tager for lang tid og er en barriere for, at vi kan nå vores klima- og energimål.
Hvis vi dykker ned i detaljerne, kan vi se, at lovforslaget giver mulighed for at udpege såkaldte fremskyndelsesområder for henholdsvis elnettet og VE-anlæg.
EU-reglerne forpligter os faktisk til at udpege fremskyndelsesområder for VE-anlæg.
I de områder skal der alene udarbejdes en strategisk miljøvurdering.
Den skal sikre, at hensynet til miljø og VE fortsat kan balanceres.
Det betyder, at man ved projekter, der ikke skader naturen, i visse tilfælde kan spare tid, fordi man ikke skal lave en miljøvurdering på projektniveau i fremskyndelsesområderne.
Fremskyndelsesområderne vil for udvalgte elnetprojekter forventelig kunne reducere myndighedsprocesserne med 1-2 år og i nogle tilfælde op til 3 år, og en hurtig udrulning af elnettet er faktisk en forudsætning for, at vi kan få sat anlæg til vedvarende energi op.
Det skal de fortsat.
Hvis der f.eks. i de her fremskyndelsesområder viser sig at være særlige fugle, skal opstillere af VE-anlæg foretage afbødeforanstaltninger.
Det kan f.eks. i forhold til vindmøller betyde, at møllerne skal slukkes på tidspunkter, hvor fuglene er mest aktive.
Eller hvis der findes en beskyttet planteart i området, kan en afbødeforanstaltning være, at man flytter eller genopretter denne.
Derudover implementerer lovforslaget skærpede krav til frister for tilladelsesprocessen.
Eksempelvis må tilladelsesprocessen for solceller på hustage ikke overstige 3 måneder, og samtidig vil der fremover blive fulgt op på, at de ansvarlige myndigheder overholder fristerne.
Det er obligatorisk for Danmark at implementere de skærpede frister senest den 1. juli, men jeg synes også, at det er godt, at der stilles skærpede krav til, at vi som myndigheder ikke nøler med vores godkendelsesprocesser.
Som en del af implementeringen af EU-reglerne skal vi inden februar 2026 også kortlægge muligheden for fremskyndelsesområder for VE-anlæg og have udpeget konkrete områder.
Vi skal implementere den lovgivning, der kommer fra EU, men vi skal også overholde den lovgivning, der allerede eksisterer.
Derfor lukker vi med dette lovforslag for åben dør-ordningen.
Med lovforslaget bringes VE-lovens regler i overensstemmelse med EU-retten ved at lukke for muligheden for at ansøge om at få meddelt forundersøgelsestilladelse til nye kommercielle projekter under åben dør-ordningen.
Derudover skal lovforslaget sikre den lovmæssige ramme omkring de åben dør-projekter, der kan fortsætte.
Her kan seks projekter, som alle har opnået tilladelse under ordningen i en anden markedssituation, fortsætte.
Formålet er yderligere at sikre, at der fortsat er adgang til at teste mindre og midlertidige VE-anlæg på havet, selv om ordningen for nye kommercielle projekter er lukket.
Når åben dør-ordningen lukkes, beror det udelukkende på en juridisk vurdering.
Vi kan ikke have en ordning, der er i strid med EU's statsstøtteregler.
Jeg hverken kan eller vil som ansvarlig minister tillade, at der træffes ulovlige afgørelser.
Vi skal jo ikke have Erik Ninn-Hansens ånd tilbage, vel?
Heldigvis står vi i en situation, hvor vi netop har åbnet danmarkshistoriens største havvindmølleudbud og indgået en aftale, der baner vejen for yderligere VE-udbygning på land.
Det ivrige marked har således en stor spilleplade at boltre sig på, og jeg ser frem til at se dem tage bolden videre.
Når EU-reglerne har baggrund i den alvorlige geopolitiske situation, som Europa står i lige nu, så betyder det også, at der skal implementeres med meget kort frist.
Derfor har jeg fuld forståelse for dem, der er bekymret for, at vi rykker for hurtigt, og for, hvad der reelt er nede i maven på de bekendtgørelser, der udmøntes i lovforslaget.
Jeg har lyttet til, og jeg kan forstå, at der er et bredt ønske om at få større indblik i udmøntningen af lovforslaget.
Vi har inviteret til yderligere tekniske gennemgange af lovforslaget den 8. maj, og jeg hørte fra flere, herunder SF, et ønske om, at vi drøftede nærmere, hvordan vi så påtænker os at udmønte det, og det er jeg selvfølgelig fuldstændig parat til.
Det var også bl.a. Radikale, der havde samme synspunkt, og det er regeringen selvfølgelig fuldt indstillet på.
Jeg vil selvfølgelig gøre det med de partier, der bakker op om ambitionerne om VE-anlæg på land.
Det er i hvert fald let at få øje på, at dem, der var med i energiparksagen, vel kan henregnes til det.
Jeg er lidt i tvivl om, om det fortsat gælder for nogle af de andre partier, der er med i den store aftale om en firdobling, at de bakker op, men det må vi jo få afklaret.